FI Euroopan unionin virallinen lehti C 166/16

Kuulemismenettelystä vastaavan neuvonantajan loppukertomus asiassa COMP/C-3/37.792 – Microsoft

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen (2001/462/EY, EHTY) 15 ja 16 artiklan mukaisesti – EYVL L 162, 19.6.2001, s. 21)

2009/C 166/07

Esitän päätösluonnoksesta seuraavat huomautukset:

Maaliskuun 24 päivänä maaliskuuta 2004 tehtyyn lopulliseen päätökseen perustuva 24 artiklan 1 kohdan mukainen menettely

Komissio teki 24. maaliskuuta 2004 päätöksen 2007/53/EY EY:n perustamissopimuksen 82 artiklan ja ETA-sopimuksen 54 artiklan mukaisesta menettelystä Microsoft Corporationia vastaan (asia COMP/C-3/37.792, EYVL L 32, 6.2.2007, s. 23).

Komissio totesi kyseisessä päätöksessä, jäljempänä ’päätös’, muun muassa, että Microsoft oli rikkonut EY:n perustamissopimuksen 82 artiklaa, jäljempänä ’82 artikla’, ja ETA-sopimuksen 54 artiklaa kieltäytymällä lokakuusta 1998 päätöksen tekopäivään luovuttamasta tiettyjä yhteentoimivuuden edellyttämiä tietoja työryhmäpalvelinten käyttöjärjestelmätuotteiden valmistajille, jotta näillä olisi mahdollisuus yhteentoimivien tuotteiden kehittämiseen ja jakeluun. (1)

Komissio teki 10. marraskuuta 2005 päätöksen asetuksen (EY) N:o 1/2003 24 artiklan 1 kohdan nojalla, jäljempänä ’24 artiklan 1 kohdan mukainen päätös’. Kyseisen päätöksen 1 artiklan mukaan Microsoft Corporationin oli varmistettava, että se noudattaa 15. joulukuuta 2005 mennessä täysimääräisesti päätöksen 5 artiklan a ja c kohdassa vahvistettuja velvoitteita. Jos Microsoft Corporation ei noudata kyseisiä velvoitteita, sille määrätään uhkasakko, joka lasketaan mainitusta päivästä ja jonka määrä on 2 miljoonaa euroa päivässä.

Asetuksen 24 artiklan 1 kohdan mukaisessa päätöksessä yksilöitiin kaksi kohtaa, joissa Microsoft on jättänyt noudattamatta päätöksen 5 artiklan a ja c kohdan mukaisia velvoitteitaan. Tämä menettely liittyy yksinomaisesti päätöksen 5 artiklan a kohdassa vahvistettuun velvoitteeseen, jonka mukaan Microsoftin on veloitettava yhteentoimivuuden edellyttämiin tietoihin tutustumisesta tai niiden käytöstä kohtuullinen maksu.

24 artiklan 1 kohdan mukaiseen päätökseen perustuva 24 artiklan 2 kohdan mukainen menettely

Komissio teki 12. heinäkuuta 2006 asetuksen (EY) N:o 1/2003 24 artiklan 2 kohdan mukaisen ensimmäisen päätöksen, jäljempänä ’24 artiklan 2 kohdan mukainen ensimmäinen päätös’, jolla 24 artiklan 1 kohdan mukaisella päätöksellä määrätyn uhkasakon lopullinen määrä vahvistettiin 280,5 miljoonaksi euroksi 16. joulukuuta 2005 ja 20. kesäkuuta 2006 väliseltä ajalta. Kyseinen uhkasakko määrättiin ensimmäisestä osa-alueesta, jolla Microsoftin oli todettu 24 artiklan 1 kohdan mukaisessa päätöksessä laiminlyöneen velvoitteensa toimittaa yhteentoimivuuden edellyttämät tiedot sisältävät täydelliset ja tarkat tekniset asiakirjat. (2)

Kuten 24 artiklan 2 kohdan mukaisessa ensimmäisessä päätöksessä todetaan, komissio pidätti itsellään mahdollisuuden vahvistaa 24 artiklan 1 kohdan mukaan tehdyssä päätöksessä alustavasti vahvistetusta velvoitteen toisen osa-alueen laiminlyönnistä aiheutuvan uhkasakon lopullinen määrä 16. joulukuuta 2005 lähtien, jos komissio katsoo, että Microsoft ei ole veloittanut kohtuullista maksua yhteentoimivuuden edellyttämiin tietoihin tutustumisesta tai niiden käytöstä. (3)

Tässä päätösluonnoksessa vahvistetaan sen uhkasakon lopullinen määrä, joka Microsoftille määrätään siksi, että se on laiminlyönyt velvoitteen veloittaa kohtuullinen maksu yhteensopivuuden edellyttämiin tietoihin tutustumisesta tai niiden käytöstä.

Microsoftin toteuttamat toimenpiteet 5 artiklan a kohdan noudattamiseksi ja komission reaktiot

Komissio toimitti 27. toukokuuta 2004 ensimmäisen selostuksen toimenpiteistä, jotka se aikoi toteuttaa noudattaakseen päätöksen 5 artiklan a–c kohtaa. Komissio ja Microsoft ovat siitä lähtien käyneet laajaa näkemysten vaihtoa kohtuullista maksua koskevasta päätöksen osa-alueesta.

Microsoft esitti 29. lokakuuta 2004 päivätyssä kirjeessään, että sen näkemyksen mukaan Microsoftin 27. toukokuuta 2004 päivätyssä kirjeessä esitetyt toimenpiteet täyttävät sille päätöksen 5 artiklan d kohdassa asetetun velvoitteen. Se toimitti myös kaksi sopimusluonnosta, jäljempänä ’vuoden 2004 WSPP-sopimukset’, jotka se aikoi sisällyttää työryhmäpalvelimien protokollaohjelmaan.

Komission ja Microsoftin välillä oli vuoden 2004 lopulla ja vuoden 2005 alkupuoliskon aikana useita yhteydenottoja, joissa komissio pyysi Microsoftilta lisäselvityksiä ja -asiakirjoja (asetuksen (EY) N:o 1/2003 18 artiklan mukaiset tietopyynnöt mukaan luettuina). Microsoft vastasi näihin ja toimitti useita raportteja, muistioita ja tarkistettuja versioita vuoden 2004 WSPP-sopimuksista. Komissio pyysi myös kolmansia osapuolia esittämään näkemyksensä Microsoftin ehdottamien maksujen suuruudesta.

Komissio aloitti 28. heinäkuuta 2005 tehdyllä päätöksellä valvontajärjestelyn säätämällä valvonnasta vastaavan toimitsijamiehen nimittämisestä, tehtävistä ja velvoitteista. Toimitsijamiehen tehtävänä on avustaa komissiota päätöksen noudattamisen valvonnassa. (4) Komissio valitsi 5. lokakuuta 2005 valvonnasta vastaavaksi toimitsijamieheksi yhden henkilön Microsoftin laatimasta neljän asiantuntijan luettelosta.

Elo- ja joulukuun 2005 välisenä aikana Microsoft toimitti tarkistetut versiot WSPP-sopimuksista sekä useita raportteja, joissa perusteltiin WSPP-sopimusten mukaan veloitettavien maksujen suuruutta.

Komissio toimitti 7. huhtikuuta 2006 Microsoftille toimitsijamiehen arvion asiakirjoista, joissa perusteltiin Microsoftin 15. joulukuuta 2005 toimittamien WSPP-sopimuksien mukaan veloittamien maksujen suuruutta, jäljempänä ’toimitsijamiehen maaliskuussa 2006 antama innovaatioraportti’.

Vuoden 2006 toukokuusta marraskuuhun Microsoft toimitti useita vastauksia toimitsijamiehen maaliskuussa 2006 antamaan innovaatioraporttiin sekä lähetti useita tarkistettuja versioita WSPP-sopimuksista.

Helmikuussa 2007 toimitsijamies ja komission ulkoinen neuvonantaja TAEUS toimittivat komissiolle useita raportteja. Toimitsijamiehen ja TAEUSin toimittamien raporttien perusteella komissio päätteli alustavasti, ettei Microsoft ollut vielä täyttänyt velvoitettaan veloittaa kohtuullista maksua yhteentoimivuuden edellyttämiin tietoihin tutustumisesta tai niiden käytöstä päätöksen 5 artiklan a kohdan mukaisesti.

Väitetiedoksianto

Komissio toimitti 1. maaliskuuta 2007 Microsoftille väitetiedoksiannon, jäljempänä ’väitetiedoksianto’, ja antoi tälle viisi viikkoa aikaa vastata siihen.

Microsoft pyysi 9. maaliskuuta 2007 pidentämään väitetiedoksiantoon vastaamiseen annettua määräaikaa. Suostuin pyyntöön 15. maaliskuuta 2007 ja pidensin määräaikaa 23. huhtikuuta 2007 asti. Microsoft vastasi määräajan kuluessa.

Tutustuminen asiakirja-aineistoon

Microsoft pyysi 2. maaliskuuta 2007 päästä tutustumaan asiakirja-aineistoon, ja 5. maaliskuuta 2007 Microsoftille myönnettiin tähän lupa komission tiloissa.

Microsoft toimitti 27. huhtikuuta 2007 oikaisun väitetiedoksiantoon antamaansa vastaukseen. Microsoft pyysi 9. toukokuuta 2007 päästä uudestaan tutustumaan asiakirja-aineistoon.

TAEUS, toimitsijamies ja hänen neuvonantajansa antoivat 11. toukokuuta 2007 arviot Microsoftin asiantuntijaraporteista, jotka oli liitetty väitetiedoksiannon vastaukseen. Microsoftille annettiin 14. toukokuuta 2007 lupa tutustua näihin asiakirjoihin sekä kopioihin huomautuksista, joita kolmannet osapuolet olivat tehneet väitetiedoksiannosta ja sen vastauksesta.

Microsoft pyysi 16. toukokuuta 2007 jälleen päästä tutustumaan asiakirja-aineistoon, ja pyyntöön suostuttiin 23. toukokuuta 2007.

Microsoft toimitti 21. toukokuuta 2007 tarkistetut versiot WSPP-sopimuksista, joihin sisältyi tarkistettu käyttömaksutaulukko, jäljempänä ’21. toukokuuta 2007 vahvistettu korvausjärjestelmä’. Microsoft ilmoitti, että se ”ottaisi nyt alemmat korvaukset virallisesti käyttöön” ja että niiden soveltaminen alkaisi takautuvasti vuonna 2004 tehdyn päätöksen tekopäivästä.

Microsoft toimitti 1. kesäkuuta 2007 täydennyksen väitetiedoksiantoon antamaansa vastaukseen ja uuden teknisen arvioinnin 8. kesäkuuta 2007.

Menettelyn aikana Microsoft pyysi useasti saada tutustua kirjeenvaihtoon, jota komissio oli käynyt toimitsijamiehen ja komission asiantuntijoiden kanssa.

Komissio katsoo näiden asiakirjojen olevan sisäisiä asiakirjoja.

En suostunut Microsoftin pyyntöön saada tutustua valvonnasta vastaavan toimitsijamiehen ja komission ulkoisten asiantuntijoiden väliseen kirjeenvaihtoon aikaisemminkaan, kun käsiteltiin väitettä, jonka mukaan Microsoft ei ollut toimittanut täydellisiä ja tarkkoja yhteentoimivuustietoja sisältäviä teknisiä asiakirjoja (ks. kuulemismenettelystä vastaavan neuvonantajan loppukertomus asiassa COMP/C-3/37.792 – MICROSOFT, 3.7.2006, s. 6). Katsoin tämän kirjeenvaihdon olevan sisäistä kirjeenvaihtoa.

Selvitin kuitenkin huolellisesti, olisiko tutustuminen osaan kirjeenvaihdosta ollut välttämätöntä käytetyn menetelmän ymmärtämisen kannalta, toimitsijamiehen raportin teknisen varmentamisen kannalta tai muutoin Microsoftin puolustautumisen kannalta. Microsoftin esittämien huolenaiheiden vuoksi tarkastin toimitsijamiehen ja TAEUSin komission kanssa käymän kirjeenvaihdon kyseiseltä ajanjaksolta (10.11.2006–22.5.2007). Pystyin vakuuttamaan Microsoftille, ettei näkemykseni mukaan yksikään asiakirjoista ollut välttämätön raportissa sovellettujen menettelyjen ymmärtämiseksi tai niiden teknisen oikeellisuuden varmentamiseksi.

Microsoftin esittämän lisäkysymyksen johdosta tarkastin käyttööni annetut komission toimitsijamiehelle ja TAEUSille lähettämät asiakirjat (10.11.2006–27.7.2007). Tarkastettuani kirjeenvaihdon vakuutin Microsoftille, ettei siihen sisältynyt asiakirjoja, joista olisi käynyt ilmi, että komissio olisi vaikuttanut asiattomasti toimitsijamieheen tai komission asiantuntijoihin.

SUULLINEN KUULEMINEN

Microsoft ei pyytänyt suullista kuulemista.

ASIASEIKKOJA KOSKEVA KIRJE

Komissio lähetti 24. heinäkuuta 2007 Microsoftille asiaseikkoja koskevan kirjeen, jäljempänä ’asiaseikkoja koskeva kirje’. Kirjeessä Microsoftille annettiin mahdollisuus kommentoida komission arviota 21. toukokuuta 2007 vahvistetusta korvausjärjestelmästä ja muista todisteista, joita komissio oli kerännyt väitetiedoksiannon jälkeen. Näitä olivat toimitsijamiehen ja TAUESin eli komission asiantuntijoiden raportit sekä vastaukset uusia WSPP-sopimuksia koskeviin tietopyyntöihin. Microsoftin sallittiin tutustua aineiston asiakirjoihin, jotka oli toimitettu väitetiedoksiannon jälkeen. Microsoft vastasi asiaseikkoja koskevaan kirjeeseen 31. elokuuta 2007.

YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO

Ensimmäisen oikeusasteen tuomioistuin piti 17. syyskuuta 2007 antamassaan tuomiossa voimassa sen päätöksen keskeiset osat, josta Microsoft oli valittanut. (5)

Tuomioistuin kuitenkin kumosi päätöksen 7 artiklan siltä osin kuin siinä määrätään Microsoft esittämään ehdotus sellaisen järjestelyn luomisesta, johon sisältyy valvonnasta vastaavalle toimitsijamiehelle myönnettävät valtuudet saada komissiosta riippumatta tutustua Microsoftin tukeen, tietoihin, asiakirjoihin, tiloihin, työntekijöihin ja Microsoftin tuotteiden lähdekoodiin.

Komissio pyysi 2. lokakuuta 2007 Microsoftia toimittamaan kaikki asiakirjat ja tiedot, joita Microsoft oli toimittanut toimitsijamiehelle tai hänen neuvonantajilleen komissiosta riippumattomasti toimitsijamiehen nimittämispäivän jälkeen. Microsoft vastasi pyyntöön 31. lokakuuta 2007 ja 9. marraskuuta 2007 toimitetuilla kirjeillä.

Keskusteltuaan asiasta komission kanssa Microsoft esitteli 22. lokakuuta 2007 uuden WSPP-sopimusten puitteissa sovellettavan korvausjärjestelmän.

Näiden asiakirjojen ja tietojen toimittaminen sekä uuden korvausjärjestelmän esittely eivät merkinneet tutkintavaiheen aloittamista uudelleen. Tästä syystä ei ollut tarpeen antaa uutta asiaseikkoja koskevaa kirjettä.

LUONNOS LOPULLISEKSI PÄÄTÖKSEKSI

Mielestäni lopullisen päätöksen luonnos ei sisällä sellaisia oikeudellisia seikkoja, joita ei ole esitetty väitetiedoksiannossa, eikä tosiseikkoja, joita ei ole esitetty väitetiedoksiannossa eikä asiaseikkoja koskevassa kirjeessä.

Edellä esitetyn perusteella katson, että Microsoftin ja kolmansien oikeutta tulla kuulluksi on kunnioitettu.

Brysselissä 25 päivänä helmikuuta 2008. Karen WILLIAMS

(1) Ensimmäisen oikeusasteen tuomioistuin piti 17. syyskuuta 2007 antamassaan tuomiossa voimassa sen päätöksen keskeiset osat, josta Microsoft oli valittanut. Microsoft ilmoitti myöhemmin, ettei se aio valittaa ensimmäisen oikeusasteen tuomioistuimen tuomiosta.

(2) Komission päätös K(2006) 3143, lopullinen, annettu 12 päivänä heinäkuuta 2006, päätöksellä K(2005) 4420 Microsoft Corporationille asetetun uhkasakon lopullisen määrän vahvistamisesta ja kyseisen päätöksen muuttamisesta uhkasakon määrän osalta (asia COMP/C-3/37.792 – Microsoft).

(3) 24 artiklan 2 kohdan mukaisen päätöksen johdanto-osan 244 kappale.

(4) Ks. päätöksen 7 artikla ja toimitsijamiestä koskevan päätöksen 3 artikla.

(5) Ks. alaviite 1 edellä.